钦定古今图书集成/理学汇编/经籍典/第085卷 > 宋朱元昇三易备遗 > 《周易述意》
## 钦定古今图书集成/理学汇编/经籍典/第085卷 > 宋朱元昇三易备遗 > 《周易述意》

夫《易》之理，托象数而明。古者仰观俯察，远物近身，象
数备矣，是为《连山易》。黄帝《归藏易》因之而已。文王《周
易》，亦岂外《连山》象数以为《易》哉！《周易》历秦汉至于今，
其书具在，非若《连山》《归藏》，存其名而没其实，有其义
而亡其辞者也。夫子《十翼》，为《周易》而作，然发明《连山》
之蕴，互见于辞，而《说卦》一篇，特加详焉，岂无意欤。盖
以《周易》取则伏羲《连山易》，犹《连山易》取则天出图书
者也。文王演《上经》首乾坤，演《下经》首震艮巽兑，演坎
离，犹上下经之用。演《连山》变对为《周易》反对，演《连山》
八八为《周易》六六。演《连山》之策万有一千五百二十，
为《周易》之策万有二千九百六十，演《连山》画卦之一
阳一阴，为《周易》序卦之一阳一阴，其大纲目，昭然可
考。后之学者，不察夫子之辞，是以昧伏羲文王制作，
谓伏羲《易》自伏羲《易》，文王《易》自文王《易》，甚失文王演
《易》之意。书虽具在，义或弗彰。愚为此惧，故述《周易备
遗》。